**ҰСТАЗ- ҰЛЫҚ ЕМЕС, ҰЛЫ ҚЫЗМЕТ**

 *Тоқтаров А.,*

*Қарағанды облысы білім басқармасының*

*Қарағанды қаласы білім бөлімінің*

*«№2 балалар музыка мектебінің»*

*домбыра сыныбының ұстазы*

*Қарағанды қ.*

Қанат Оспанов 1950 жылы қазыналы Қарағанды қаласында өмірге келген. Қалада туса да, балалық шағынан бастап қазақтың музыкалық мұрасына ден қойып, ынта-жігерін салды. Өз қатарластары әр түрлі музыкалық аспаптарға бейімделіп жатқанда, бұл болса қаршадайынан домбыраның шанағына жармасқан.

Домбыра, қайран домбыра! Қазақтың күй өнерінің сиқырлы құдіреті ата-бабасының аманатындай алға жетеледі. Атақты ақын Қадыр Мырза Әлінің:

Нағыз қазақ - қазақ емес,

Нағыз қазақ – домбыра - деген өлең жолдары Қанат Оспановтың көкейіндегі өмірлік мақсат-мұратымен үндесіп жатқан ғажайып дүниеге айналды.

Өз тағдырын ұлттық музыкаға, оның күй өнеріне арнау жолында тынбай ізденді, шеберлігін шыңдады. Соның нәтижесінде 1973-1983 жылдар аралығында Қарағандыдағы облыстық музыка мектебінде домбыра мамандағы бойынша мұғалім бола жүріп, арнайы шақырту негізінде музыка училищесінде қосымша оқытушы да болып қызмет жасады.

Ұстаздық іс - тәжірибе барысында домбырада орындалатын шығармалардың өнер ретіндегі теориялық мәселелеріне білімінің аздығын байқаған ол, 1983 жылы Алматы мемлекеттік консерваториясының сырттай оқу бөліміне оқуға түсіп, оны 1988 жылы бітіріп шығады. Осы жылдары, яғни 1984-1988 жылдары, Торғай облысы Арқалық қаласындаға жаңадан ашылған Б. Байқадамов атындағы музыкалық мектептің жұмысын жолға қою үшін қызметке жіберіледі. 1988 жылы туған қаласы Қарағандыдағы Тәттімбет атындағы өнер колледжіне қызметке ауыстырылып, 2003-2013 жылдар аралығында осы оқу орнының халық аспаптар бөлімін басқарады. 2016 жылдан зейнеткерлік демалыста.

Қ. Оспановтың ұзақ жылдар бойы өнер мен ұстаздық қызметтегі ерен еңбегі еленбей қалған жоқ емес. 1997 жылы «Қазақстан Республикасы оқу ісінің үздігі» атағымен, 2009 жылы Қарағанды облысы әкімінің арнайы сыйлығымен марапатталды. Сонымен қатар 2011 жылы «Қазақстан Республикасының тәуелсіздігіне 20 жыл», 2017 жылы «Қазақстан Республикасы мәдениет саласының үздігі» медальдарының иегері атанды.

Қанат Тайшыбаевичті жұмыс жасаған ұжым мен әріптестері шебер домбырашы, ұлағатты ұстаз, ардагер азамат ретінде жоғары бағалайды. Ол өз шәкірттеріне домбыраны нота арқылы тарту мен күйдің табиғатын түсіне, болмысына кіре орындаудың ерекшелігін түсіндіруге, үйретуге барлық ұстаздық кабілетін салды. Содан да болар олар түрлі байқаулар мен конкурстардың жүлдегері болды. Мысалы республикалық конкурстарда дарынды шәкірттері С. Мамеев пен Ұ.Бақытжанов І орын, Ж. Қазбек ІІ орын, ал Г. Құрманбаева, А.Абенов, Б.Алтыновтар ІІІ орын алған болса, бұл да ұстаз еңбегінің ақталғаны.

Ұлы Абайдың «Ұстаздық еткен жалықпас, үйретуден балаға» деген сөзі осы Қанат ағамызға арналғандай. Домбырада қандай да болсын өнер туындысын орындаудың шеберлік құпиясын үйретуде көз майын тауыса ізденісте болды. Осы саланың қыры мен сырын біліп меңгерген ұстаздық еңбегінің жемісін де татты. Өз еңбегі мен шәкірттерінің талантын таныту үшін ғана емес, ұлтының күй өнерінің абыройын асқақтату үшін де халықаралық өнер фестивальдарына қатысуға ұмтылды. Соның нәтижесінде Әбен Каримов деген студенті Гран-приді жеңіп алса, Ақжол Баяндин І орын, Жанибек Қазбек ІІ орынды иеленді. Бұны да ұстаз мерейінің өскені десек те болады. Ендеше азаматтық және ұстаздық ұстанымдарын адал атқарудың арқасында абырой арқалаған абзал жанның бақыты да осында.